Lydia Makhubu

Lydia Phindile Makhubu (1 Yuli 1937 - Yuli 2021) ƙwararriya ce a fannin  kimiyya   ta Swazi kuma tsohuwar farfesa a fannin ilmin sinadarai, shugaba kuma mataimakiyar shugabar Jami'ar Swaziland (yanzu Jami'ar Eswatini). 

 Rayuwa 
An haife ta a Ofishin Jakadancin Usuthu da ke Swaziland. Iyayenta malamai ne, amma mahaifinta kuma yana aiki a matsayin mai bin tsari (Orderly) a asibitocin lafiya. Farkon bayyanar da ita ga likitanci ya yi tasiri sosai a kan zaɓin aikinta; Da farko ta so ta zama likita, amma sai ta koma ɓangaren sinadarai. 

Makhubu ta kammala karatu daga Kwalejin Pius XII (yanzu Jami'ar Ƙasa ta Lesotho) a Lesotho tare da digiri na B.Sc. a shekarar 1963. Tare da tallafin karatu na Commonwealth na Kanada, ta sami M.Sc. a cikin ilimin kimiyyar halitta daga Jami'ar Alberta a cikin shekarar 1967, sannan kuma Ph.D. a cikin ilmin sunadarai na magani daga Jami'ar Toronto a shekara ta 1973,  ta zama mace ta farko a Swazi da ta samu digiri na uku. 

Ta koma mahaifarta ta shiga jami'ar Swaziland, ta zama Malama  a sashen ilmin sinadarai a shekarar 1973, shugabar kimiyya daga shekarun 1976 zuwa 1980, babbar malama a shekarar 1979, cikakkiyar farfesa a shekara mai zuwa, kuma mataimakiyar shugaban jami'a daga shekarun 1988 zuwa 2003.  Binciken da ta yi ya mayar da hankali ne kan illolin magani na tsire-tsire da masu maganin gargajiya na Swazi ke amfani da su.  

Tun daga farkonsa a cikin shekarar 1993 har zuwa shekara ta 2005, Makhubu ita ce Shugabar Ƙungiyar Mata ta Duniya ta Uku a Kimiyya, wanda ke ba da haɗin gwiwa don karatun digiri.   Ita ce mace ta farko shugabar kwamitin zartarwa na kungiyar jami'o'in Commonwealth.  Ta kuma yi aiki a wasu kungiyoyi da dama, kamar Kwamitin Ba da Shawara kan Kimiyya da Fasaha na Majalisar Dinkin Duniya. 

Ta sami kyaututtuka  da yawa, gami da tallafin Gidauniyar MacArthur (1993-1995),   da digiri na girmamawa daga jami'o'i daban-daban,  gami da likitan dokoki daga Jami'ar Saint Mary a shekara ta 1991. 

Ta auri likitan fiɗa Daniel Mbatha; suna da ɗa da 'ya mace.

 Manazarta 

Category:Matattun 2021
Category:Haifaffun 1937